田家
作者：釋文珦
朝代：宋

paragraphs: 田家翁媼頗自適，翁解耕耘婦能織。
官中租賦無稽違，所養牛羊亦蕃息。
歲時力作不徒勞，桑柘滿園禾黍高。
皆因勤儉百事足，老身不復愁逋逃。
兒女長成畢婚嫁，祇在東鄰與西舍。
甕頭時復有新篘，親戚團欒樂情話。
神前祭賽宜豊腴，家中衣飯隨精粗。
縣吏下鄉雞犬盡，但願官府無追呼。